ඒ ගමනත් ලේසි පහසු එකක් වුණේ නැහැ. තාත්තා පක්ෂයේ වැඩ කළ නිසා අම්මා තමයි ගෙදර ආර්ථිකය වෙනුවෙන් කැප වුණේ. එයා මැහුම් පංති, කේක් පංති, සැලුන් පාඨමාලා වගේ දේවල් කරලා තමයි හම්බ කළේ. අම්මා තාත්තාගේ වැඩවලට ලොකු හයියක් වුණා. එහෙම නොවුණා නම් අපිට උගන්වන එක තාත්තාට ලොකු ප්‍රශ්නයක් වෙන්න තිබුණා. පක්ෂෙ හිතවතුන් උදව් කරාවි. ඒත් අපිට ඕන හැටියට හැමදේම කරන්න කාටවත් කරදර කරන්න බැහැනේ. ආර්ථික ප්‍රශ්න නිසා අපේ ගෙදර ප්‍රශ්න ඇති නොවුණාම නෙවෙයි. ඒත් තාත්තා අම්මා එක්ක සුහදව අවබෝධයෙන් කතා කරලා ඒවා විසඳගත්තා. මම මුස්ලිම් තරුණියක් වුණත් සාම්ප්‍රදායික මුස්ලිම් සිරිත් විරිත් එක්ක ජීවත් වුණේ නැහැ. මම පර්දාව දැම්මේ නැහැ. කොටින්ම මුස්ලිම් තරුණියකගේ ඇඳුම් කට්ටලය මම භාවිත කළේ නැහැ. ඒවාට මට ගෙරදින් බල කළෙත් නැහැ. ඒ නිසා තාත්තාට තමයි ඥාතීන්ගෙන් ප්‍රශ්න ඇති වුණේ. මම උසස් පෙළ විභාගයට පෙනී සිටියාට පස්සේ පූර්ණ කාලීනව දේශපාලනය කරන්න ගත්තා. ඒ වෙලාවේ අපේ නෑදෑයෝ තාත්තාට හොඳටම දොස් කියලා තිබුණා, පිරිමි ගොඩක් එක්ක දවල් රෑ නැතුව ගෑනු ළමයෙක් එහෙ මෙහේ යවන එක සුදුසු නැහැ නේද? ඒ ළමයව පිළිවෙළකට හදන්න. නැත්නම් කසාදයක් බන්ඳලා දෙන්නේ කොහොමද කියලා.
ගෙදර ආර්ථිකය වෙනුවෙන් කැපවුනේ කවුද?
අම්මා